Twee vas oor R7 miljoen se perlemoenAltesaam 43 bokse met 860 kg gedroogte perlemoen is gevind (Foto: Verskaf) Twee buitelanders, onderskeidelik 38 en 52 jaar oud, is Dinsdag in hegtenis geneem toe hulle in besit van perlemoen ter waarde van sowat R7 miljoen betrap is. Nomthandazo Mnisi, woordvoerder van die Valke, het gesê ŉ gesamentlike operasie deur lede van die Valke in die Noord- en die Wes-Kaap, asook die departement van landbou, bosbou en visserye, die plaaslike kriminele rekordsentrum en die Colesburg-polisie het tot die deurbraak gelei. Die polisie het die verdagtes se voertuig vol gedroogte perlemoen op die N1 tussen Kaapstad en Gauteng onderskep. Hulle het op 43 bokse met 860 kg gedroogte perlemoen beslag gelê. Die twee verdagtes sal binnekort in die hof verskyn.